
 22.2.2018
 BG
 Официален вестник на Европейския съюз
 L 49/9
 РЕГЛАМЕНТ ЗА ИЗПЪЛНЕНИЕ (ЕС) 2018/259 НА КОМИСИЯТА
 от 21 февруари 2018 година
 за изменение на Регламент за изпълнение (ЕС) No 427/2014 с цел адаптирането му към промяната в регламентираната изпитвателна процедура и опростяване на административните процедури за подаване на заявление и сертифициране
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства (1), и по-специално член 12, параграф 2 от него,
 като има предвид, че:
 (1)
 Хармонизираната в световен мащаб процедура за изпитване на лекотоварни превозни средства (WLTP), определена в Регламент (ЕС) 2017/1151 на Комисията (2), беше приета от Комисията на 1 юни 2017 г. WLTP заменя новия европейски пътен цикъл (NEDC), определен в приложение XII към Регламент (ЕО) No 692/2008 на Комисията (3). От 2021 г. нататък, спазването на целите за емисиите на CO2, определени в Регламент (ЕС) No 510/2011, ще се проверява на базата на емисиите на CO2, определени в съответствие с WLTP. Считано от тази дата, и намаленията на емисии на CO2, вследствие на екологични иновации, следва да се определят с позоваване на WLTP.
 (2)
 За отразяване на промяната в регламентираната изпитвателна процедура и вземане предвид на процедурата при определяне на корелацията за преобразуване на стойностите на CO2 на базата на WLTP в съответните стойности на CO2 по NEDC, определени в Регламент за изпълнение (ЕС) 2017/1153 на Комисията (4), е необходимо да се измени Регламент за изпълнение (ЕС) No 427/2014 на Комисията (5).
 (3)
 За да се осигури плавен преход от NEDC към WLTP, следва да бъде възможно да се подаде заявление за одобрение на новаторска технология като екологична иновация, позовавайки се на NEDC, до 31 декември 2019 г. и на WLTP, считано от датата на влизане в сила на настоящия регламент.
 (4)
 Въпреки че Комисията е издала над двадесет одобрения за екологични иновации, до 2017 г. внедряването от производителите на тези технологии в автомобилния парк на Европейския съюз беше доста ограничено. С цел да се насърчи по-широко внедряване на тези технологии и да се постигне най-високият потенциал за намаляване на емисиите на CO2 от леки търговски превозни средства, процесът на одобряване и сертифициране следва да бъде опростен.
 (5)
 Снижаване на прага на намаленията до 0,5 g CO2/km вероятно ще насърчи по-широкото внедряване на новаторски технологии, способни да намалят емисиите на CO2. За да се гарантира обаче, че тези намаления на CO2 действително се постигат, от основно значение е те да бъдат определени много точно. Поради това е необходимо да се направи оценка и да се определи количествено неопределеността, свързана с методите, които се използват за доказване на намаленията, и тази неопределеност да се вземе предвид, когато органът по одобряването сертифицира намаленията на емисиите на CO2. Целесъобразно е промяната на прага на намаленията да